સોનાના ભાવમાં તાજેતરના સમયમાં આવેલી સારી એવી તેજીને પગલે ભાવ ખાસ્સા વધી ગયા છે. તેને કારણે આ વર્ષે ધનતેરસના દિવસે સોનાની ખરીદી પર અસર થાય તેવી શક્યતા નિષ્ણાતો જોઈ રહ્યા છે. જો નરમાઈ ચાલુ રહેશે તો સતત બીજા વર્ષે સોનામાં ધનતેરસના દિવસે નબળું વેચાણ જોવા મળશે. ગયા વર્ષે 2017માં ધનતેસરની સિઝનમાં સોનું 2016ની સરખામણીમાં 30 ટકા ગગડી ગયું હતું. જોકે ગત વર્ષ ગોલ્ડ ઈન્ડસ્ટ્રી માટે ખરાબ રહ્યું છે. નવેમ્બર-2016માં નોટબંધી અને જુલાઈથી જીએસટીના અમલ જેવા કારણોથી સોનામાં નરમાઈ જોવા મળી હતી. ઓલ ઈન્ડિયા જેમ્સ એન્ડ જ્વેલરી ડોમેસ્ટિક કાઉન્સિલ (GJC)ના ચેરમેન નીતીન ખંડેલવાલે કહ્યું હતું કે ‘આ ધનતેસરે સોનામાં વધુ ખરીદીની મને અપેક્ષા નથી, કારણ કે ગ્રાહકોનું સેન્ટિમેન્ટ સારું નથી. બજારમાં નાણાકીય તરલતાનો અભાવ જોવા મળી રહ્યો છે. ગયા વર્ષ કરતાં વેચાણ 5-10 ટકા ઘટે તેવી સંભાવના છે. બહુ બહુ તો ગયા વર્ષ જેટલું જ વેચાણ જોવા મળશે.